PATVIRTINTA

Klaipėdos lopšelio-darželio ,,Rūta“ direktoriaus 2019 m. rugsėjo 3 d.

įsakymu Nr. V-123

**Klaipėdos lOPŠELIO-dARŽELIO „RŪTA“**

**PEDAGOGŲ ETIKOS KODEKSAS**

1. Klaipėdos lopšelis-darželis „Rūta“ (toliau – įstaiga) Pedagogų etikos kodekse (toliau – Kodeksas) nustatomi pagrindiniai įstaigos pedagoginių darbuotojų profesinės etikos reikalavimai ir įsipareigojimai siekti etiško ir profesionalaus elgesio su ugdytiniais, jų tėvais (globėjais, rūpintojais) ir kitais šeimos nariais, kolegomis ir bendruomene.
2. Kodeksu įstaiga nusistato bendruomenės pedagogų etikos ir elgesio normas, atsižvelgdama į Lietuvos Respublikos švietimo ir mokslo ministro 2018 m. birželio 11 d. įsakymu Nr. V-561 patvirtinto Pedagogų etikos kodekso reikalavimus.
3. Kiekvienas įstaigos pedagogas, savo pedagoginėje ir įstaigos veiklose vadovaudamasis pagrindiniais elgesio ir veiklos principais (pagarbos, teisingumo, žmogaus teisių pripažinimo, atsakomybės, sąžiningumo, atidos ir solidarumo) laikosi šių nuostatų:
   1. padeda kurti savitarpio pagarba, tarpusavio supratimu, pasitikėjimu, tolerancija, taktiškumu, kolegialumu, geranoriškumu, nešališkumu grįstą bendruomenę, savo veikloje paiso profesionalumo ir konfidencialumo nuostatų;
   2. geba kritiškai įvertinti savo požiūrį ir nuostatas bei jų poveikį savo veiklai, pripažinti savo klaidas ir stengtis jas ištaisyti, geranoriškai padėti išaiškinti darbo drausmės pažeidimus;
   3. stengiasi palaikyti dalykinę darbo atmosferą ir savo veiklą grindžia socialiniu teisingumu;
   4. turi argumentų ir juos įtikinamai pateikia pristatydamas socialinio teisingumo ir lygių galimybių nuostatas ir prireikus jas gindamas;
   5. gerbia visų asmenų teises ir laisves, taip pat saviraiškos teisę: pakantumą kito nuomonei; teisę konstruktyviai išsakyti kritiką ir ginti savo nuomonę priimant sprendimus, reikšmingus įstaigos bendruomenei, pačiam pedagogui asmeniškai; kito asmens teisę atsakyti į kritiką ar kaltinimus;
   6. atsakingai veikia socialiniuose tinkluose ir kitose viešose veiklose;
   7. nesinaudoja savo padėtimi (pareigomis) asmeninės naudos tikslais, vengia bet kokios situacijos, galinčios sukelti viešųjų interesų konfliktą;
   8. nežemina įstaigos ugdytinių, jų tėvų (globėjų, rūpintojų), kolegų; nesinaudoja savo kaip darbuotojo viršenybe, vengia ir netoleruoja piktavališko ironizavimo, įžeidinėjimo;
   9. nedalyvauja veiklose ir netoleruoja atvejų, galinčių būti susijusių su korupcija, sukčiavimu ar mėginimu daryti neteisėtą poveikį įstaigos bendruomenės nariui dėl daromų teisės pažeidimų;
   10. elgiasi pagal visuotinai priimtas elgesio normas ir savo elgesiu, drausme, kultūra stengiasi būti pavyzdžiu kitiems asmenims, visada prisimena, kad savo elgesiu pedagogas reprezentuoja įstaigą, pagal jo elgesį gali būti sprendžiama apie visą bendruomenę ir visus švietimo sistemos darbuotojus;
   11. nemenkina įstaigos vardo savo nevalyvumu ir nemandagumu, visuomenei nepriimtinais, žalingais įpročiais;
   12. laikosi bendrųjų asmens higienos ir estetikos reikalavimų: turi būti tvarkingos išvaizdos, pedagogo apranga – tvarkinga, švari, etiška, nedėvima provokuojanti apranga (gilios iškirptės, permatomi ar itin atviri rūbai ir pan.);
   13. tobulina savo kalbos ir bendravimo kultūrą, nevartoja necenzūrinių žodžių ir posakių;
   14. nenaudoja psichologinio smurto, kuriam būdinga priekabiavimas, bauginimai, diskriminacija, ignoravimas ar agresija ir kuris kitam sudarytų sąlygas suabejoti savo gebėjimais (kompetencija);
   15. laiku ir tiksliai vykdo teisėtus įstaigos direktoriaus, jo pavaduotojų nurodymus bei savivaldos institucijų teisėtus sprendimus, pasiliekant teisę turėti savo nuomonę visais klausimais ir ją taktiškai reikšti;
   16. reguliariai įvertina savo kompetencijas, numato jų tobulinimo kryptis ir būdus, atsižvelgdamas į gaunamą iš vadovų, kolegų, mokinių ir jų tėvų (globėjų, rūpintojų) grįžtamąjį ryšį;
   17. sąmoningai, neturint objektyvios priežasties neverčia kitų bendruomenės narių laukti sprendimo ar priėmimo sutartu laiku ir pan.
4. Dirbdamas ir bendraudamas su ugdytiniais, jų tėvais (globėjais, rūpintojais), kiekvienas įstaigos pedagogas:
   1. ugdymą grindžia humanistinėmis vertybėmis; ugdo mokinių vertybines nuostatas, pilietiškumą, demokratiškumą, puoselėja dorovę, sveiką gyvenseną;
   2. grindžia bendravimą su mokiniais, jų tėvais (globėjais, rūpintojais) pagarba, pasitikėjimu ir prireikus konfidencialumu, suvokia, kad tai daro tiesioginę įtaką augančiai vaiko asmenybei, gyvenimui įstaigoje ir ugdymo(si) kokybei;
   3. išklauso, įvertina ir gerbia mokinių, jų tėvų (globėjų, rūpintojų) nuomonę; nuomonėms nesutampant, mandagiai pateikia argumentų, geba veiksmingai spręsti konfliktus;
   4. skatina kiekvieno mokinio saviraišką, stiprina savivertę, pastebi kiekvieno mokinio pažangą ir pasiekimus, džiaugiasi jais, puoselėja ir demonstruoja pozityvias nuostatas;
   5. supranta mokinių ir jų ugdymosi poreikių įvairovės priežastis, pažįsta mokinių mokymosi stilius, žino ugdymosi poreikius ir į juos atsižvelgia ugdymo procese;
   6. parenka tinkamiausius būdus savo pedagoginės veiklos situacijose, atsižvelgdamas į mokinių, jų tėvų (globėjų, rūpintojų) ir jų poreikių bei lūkesčių įvairovę;
   7. tiki, kad kiekvienas ugdytinis, nepaisant jo socialinės, kultūrinės aplinkos ypatumų, turi ugdymo(si) potencialą, galių siekti pažangos ir gerų rezultatų ir tai pasiekti, paveikiais būdais skatina mokinių mokymosi motyvaciją;
   8. sudaro sąlygas mokinių raiškai ir asmens tapatumo puoselėjimui, ugdo toleranciją ir draugiškus skirtingų tautinių ir religinių grupių asmenų santykius; sudaro sąlygas kiekvienam ugdytiniui puoselėti asmens tapatumą;
   9. atsižvelgia į kiekvieno mokinio savijautą, ar jis jaučiasi esąs priimtas, gerbiamas, saugus, ar džiaugiasi buvimu mokykloje ir laiko jį prasmingu;
   10. atsakingai teikia pagalbą mokiniams, turintiems ugdymosi, mokymosi sunkumų ir specialiųjų ugdymosi poreikių, stiprindamas jų mokymosi motyvaciją ir pasitikėjimą savo gebėjimais;
   11. palaiko darnius santykius su ugdytiniais, jų tėvais (globėjais, rūpintojais), bendruomene, supranta ir atjaučia kitus, siekia padėti mokiniams patirti sėkmę įstaigoje ir gyvenime;
   12. Įstaiga nustatyta tvarka informuoja tėvus (globėjus, rūpintojus) apie jų vaiko būklę, ugdymo ir ugdymosi poreikius, ugdymo proceso pritaikymą, pagalbos teikimą, įstaigos lankymą, elgesį ir pan.;
   13. prireikus ieško informacijos ir bendradarbiaudamas su ugdytinių tėvais (globėjais, rūpintojais), kolegomis, vadovais telkia išteklius, reikalingus kiekvieno mokinio asmenybei ugdyti, mokinių ugdymuisi (mokymuisi) užtikrinti ar (ir) imasi priemonių mokinio emocinei savijautai ir socialinės įtraukties situacijai gerinti.
   14. Viešai neaptarinėja ugdytinio elgesio, jo problemų.
5. Įstaigos pedagogas, atliekantis įvairias savo veiklas, bendraudamas su kolegomis, laikosi pagrindinių bendravimo etikos nuostatų:
   1. su kitais darbuotojais bendrauja ir elgiasi pagarbiai, santūriai;
   2. padeda kurti įstaigoje darbingą aplinką, neeskaluoja smulkmeniškų konfliktų, intrigų, nesantaikos, apkalbų, šmeižto bei užkerta jiems kelią;
   3. išklauso kolegų nuomonę ir ją gerbia;
   4. nesutarimus su kolegomis sprendžia tarpusavyje konstruktyviai ir geranoriškai;
   5. nevartoja, vengia asmens orumą žeminančių ar moralinį diskomfortą sukeliančių žodžių, veiksmų ir priemonių; nesiima šantažo, grasinimų;
   6. vengia neigiamų emocijų demonstravimo, netoleruoja seksualinio priekabiavimo ir kitų teisės pažeidimų;
   7. nemenkina kito darbuotojo darbo ir (ar) užimamų pareigų, reputacijos;
   8. gina kolegas nuo nepagrįstos kritikos, kitų akivaizdoje nepagarbiai neatsiliepia apie kolegos, nedalyvaujančio susirinkime, pasitarime ar kitame susitikime (renginyje), gebėjimus, pažiūras ir asmenines savybes;
   9. pastabas kolegoms dėl klaidų ir darbo trūkumų reiškia tik korektiškai, esant galimybei arba pagal poreikį – nedalyvaujant kitiems darbuotojams, ugdytiniams, jų tėvams;
   10. neviešina ir neaptarinėja konfidencialios, privataus pobūdžio informacijos apie kolegas (darbo užmokestis, karjeros ketinimai, asmeninis gyvenimas ir pan.);
   11. padeda kolegoms profesinėje veikloje, dalinasi žiniomis. Profesinė konkurencija tarp kolegų įgyja tik sąžiningas formas, nedalyvaujama neteisėtuose, negarbinguose sandoriuose, nenuslepiama visiems skirta informacija;
   12. neskelbia informacijos, kuri pateikiama darbo metu, jos neatskleidžia ir neperduoda asmenims, neįgaliotiems tos informacijos sužinoti;
   13. vengia bet kokių viešų komentarų apie dalykus, kurie yra ne darbuotojo kompetencijos lygio;
   14. visada pateikia teisingą informaciją apie ugdytinius, įstaigą, save, savo veiklą;
   15. supranta, kad įstaigoje netoleruojami atvejai, kai pedagogai reikalauja ir/ar priima tiesiogines ir netiesiogines dovanas ar paslaugas iš darbuotojų, tėvų, jei tai daro įtaką jas gaunančiųjų sprendimams. Vykdydami savo pareigas pedagogai negali priimti dovanų, pinigų ar neatlygintinų paslaugų, išskirtinių lengvatų ir nuolaidų. Šis draudimas netaikomas, kai siūlomi tik simboliniai dėmesio ir pagarbos išraiškos ženklai – suvenyrai ar daiktai, reklamuojantys įstaigoje apsilankiusiųjų asmenų veiklą, įstaigos svečių, mokinių, jų tėvų gėlės ir kitos dovanos, kurios negali daryti įtakos jas gaunančiojo sprendimams;
   16. elektroniniais ryšiais, įrenginiais, programine ir kita įranga, kanceliarinėmis ir kitomis priemonėmis naudojasi tik su darbu susijusiais tikslais;
   17. racionaliai ir pagrįstai naudoja darbo priemones, elektros energiją ir kitus materialinius įstaigos išteklius savo darbo vietoje, siekdamas užtikrinti kiekvieno mokinio prasmingą ir savarankišką veiklą mokykloje;
6. Kiekvienas įstaigos pedagogas privalo laikytis šio Kodekso ir įstaigos darbo tvarkos taisyklių, kuriose taip pat reglamentuota darbo etika, bendruomenės darbas ir vidaus tvarka.
7. Svarstant atsakomybę už Kodekso reikalavimų pažeidimą išnagrinėjama ir įvertinama įstaigos savivaldos institucijų ir įstaigos direktoriaus sudarytos etikos komisijos nuomonė.
8. Įstaigos direktorius atsako už Kodekso reikalavimų laikymąsi.
9. Darbuotojui pradėjus dirbti, pasirašius sutartį raštinės administratorius supažindina su Pedagogų etikos kodeksu.
10. Kodeksas gali būti keičiamas pedagogų iniciatyva ar pasikeitus LR teisės aktams.

\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA

Klaipėdos lopšelio-darželio „Rūta“ tarybos

2019 m. rugsėjo 2 d. protokoliniu nutarimu Nr. V-4